ToekomsVenster: Gewone mense verstaan dalk beter | Maroela Media
Is dit nie opmerklik dat die mense wat rondom Jesus is met sy koms na die wêreld, sy aardse bediening, die uitstorting van die Heilige Gees en die koms van God se Koninkryk voordat Hy weer kom, dikwels gewone mense is nie?
Mens hoor dikwels hoe iemand van 'n glanspersoonlikheid praat en verras opmerk dat daar geen aanstellerigheid by hom of haar teenwoordig is nie. Doodgewone mens, plat op die aarde.
Mense raak op- en uitgekuier met opgesmuktheid. Dit beïndruk net so ver dan is die blink af en soos ons almal bly net die dof oor. Tog is dit vir sulke mense wat Jesus baie omgee. Maria was 'n eenvoudige en boonop ongetroude meisie. Kon goedskiks enige iemand uit die buurt wees. Mens hoor nie dat die engel 'n rits kwalifikasies afryg as hy Maria ontmoet nie. Die woordjie begenadigde beskryf dit goed. Geen aanstellerigheid nie.
Dis so met Sagaria die pa van Johannes om nie eers van die Doper te praat nie.
Jesus se pa is 'n timmerman.
Sy dissipels vang vis vir 'n lewe.
Sy volgelinge is dikwels siek, eensaam, stukkend en selfs eers vol demone.
Dit is 'n Samaritaanse vrou wat aanklank vind by Hom en 'n Romeinse soldaat wat bely dat Hy die Seun van God is. Dis vroue wat die oop graf vind en tollenaars wat hul goed weggee.